Skare stroom na Geloftediens by Voortrekkermonument(Foto: Verskaf) Die jaarlikse Geloftediens wat Saterdag by die Voortrekkermonument in Pretoria gehou is, het volgens die bestuur van die monument duisende mense gelok. Hierdie diens word elke jaar deur die bestuur van die monument, in samewerking met Die Voortrekkers, aangebied om die gelofte te gedenk wat voor die Slag van Bloedrivier op 16 Desember 1838 deur die voortrekkers afgelê is. Celia Kruger, besturende direkteur van die Voortrekkermonument, het in ŉ verklaring gesê dominee Cassie Aucamp het tydens die geleentheid ŉ positiewe boodskap gelewer. “Die Gelofte is deurgetrek na ons situasie in Suid-Afrika vandag en ook na elkeen se persoonlike lewe,” het sy gesê. Die skare het na afloop van die Geloftediens in die Voortrekkermonument bymekaar gekom om die sonstraal op die senotaaf om 12:00 waar te neem – ŉ belewenis wat slegs op dié dag en tyd gewaar kan word. Die argitek, Gerard Moerdijk, het tydens die beplanning van die gebou ŉ skaalmodel gebruik om die posisie van die son tydens die opening van die monument op 16 Desember 1949 te bepaal, en in wese funksioneer die monument as ŉ groot sonwyser. Volgens Kruger is die sonstraal simbolies van God se seën wat op die werk en strewe van die voortrekkers gerus het. Diegene wat nie die Geloftediens kon bywoon nie, kan na ŉ opname van die diens op die Voortrekkermonument se webwerf kyk.